מספר פנימי: 483784

הכנסת התשע-עשרה

**יוזם: חבר הכנסת** **יריב לוין**

פ/1457/19

הצעת חוק לתיקון פקודת התעבורה (הוראות לעניין השכרת רישיון להפעלת מונית), התשע"ג–2013

|  |  |  |  |  |
| --- | --- | --- | --- | --- |
| הוספת סעיף 14ד1 | 1. | בפקודת התעבורה[[1]](#footnote-2), אחרי סעיף 14ד יבוא: | | |
|  |  | "הוראות לעניין השכרת רישיון להפעלת מונית | 14ד1. | מי ששכר רישיון להפעלת מונית מבעל רישיון להפעלת מונית, יהיה רשאי לרשום את הרכב המשמש כמונית על שמו; השר, באישור ועדת הכלכלה של הכנסת, רשאי לקבוע הוראות לעניין זה." |

דברי הסבר

לפי פקודת התעבורה (להלן – הפקודה), חל איסור להפעיל מונית בלא שיש למפעיל רישיון להפעלת מונית. המעוניין להפעיל מונית יכול להשיג את הרישיון האמור באחת מהדרכים הבאות: לקבל רישיון להפעלת מונית ממשרד התחבורה, התשתיות הלאומיות והבטיחות בדרכים (להלן – משרד התחבורה), תמורת תשלום אגרה, לרכוש את הרישיון בשוק החופשי מבעל רישיון קיים להפעלת מונית, או לשכור רישיון להפעלת מונית למשך תקופה מוגבלת. בהתאם להוראות הפקודה, העברת רישיון להפעלת מונית לאדם אחר, לרבות השכרתו, טעונה קבלת היתר מהמפקח על התעבורה במשרד התחבורה, והיתר כאמור לא יינתן אלא לאחר שוועדת המוניות אישרה את כשירותו של המבקש לקבל היתר כאמור.

על פי דרישת משרד התחבורה, שוכר רישיון להפעלת מונית מחויב לרשום את המונית שאותה הוא מפעיל, על שם בעל הרישיון להפעלת מונית שממנו שכר את הרישיון (משכיר הרישיון). כלומר, הוא נדרש להעביר את הבעלות על המונית על שמו של משכיר הרישיון. המקור לכך הוא בפרשנות רחבה של איסור הפעלת מונית בלא רישיון להפעלת מונית (סעיף 13א לפקודה), שלפיה חייבת להיות זהות בין בעל הרישיון להפעלת מונית לבין בעליו של הרכב המשמש כמונית. בשל הדרישה לרשום את המונית על שמו של בעל הרישיון להפעלת מונית, נוצר מצב לפיו האחריות לכל שימוש לרעה שנעשה במונית, כאשר הנוהג בפועל באותה העת אינו ידוע, מוטלת על בעל הרישיון להפעלת מונית (המשכיר), זאת בהתאם לסעיף 27ב לפקודה, הקובע כי מקום בו בוצעה עבירה ברכב וזהות הנהג איננה ידועה, האחריות לעבירה מוטלת על בעל הרכב הרשום כל עוד לא הוכח למי נמסרה החזקה ברכב. הסדר זה מכביד הן על מי ששוכר רישיון להפעלת מונית והן על בעל הרישיון להפעלת מונית, וכל שחרור מאחריות לעבירה כרוך בטרדה ובהוצאות רבות.

נוסף על כך, ההסדר הקיים מכביד גם על גורמי האכיפה אשר נדרשים תדיר לעסוק בהסבת תיקי תעבורה מבעל הרישיון להפעלת מונית לשוכר הרישיון. כמו כן, רשויות הגבייה נדרשות לטפל בביטול עיקולים בשל חובות של בעל הרישיון להפעלת מונית שהוטלו על המונית, המופעלת בידי שוכר הרישיון.

מטרת הצעת החוק היא לאפשר את רישום המונית על שם מי ששכר רישיון להפעלת מונית, ובכך למנוע טרדה מיותרת המוטלת הן על הצדדים (בעל הרישיון ושוכר הרישיון) והן על הרשויות המנהליות.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ז בתמוז התשע"ג – 24.6.13

1. דיני מדינת ישראל, נוסח חדש 7, עמ' 173. [↑](#footnote-ref-2)